**Pohjois-Karjalan elinikäisen ohjauksen yhteistyöryhmä**

**Aika:** 5.10.2018 klo 9.00 - 11.00

**Paikka:** ELY-keskus, nh Koli-Puso, Kauppakatu 40 B, Joensuu

**Läsnä:** Leena Penttinen (x) Sirja Möttönen (x)

Kirsi Vallius-Leinonen (x) Outi Suorsa ()

Mervi Lätti () Mervi Kurula ()

Eine Paldan (x) Anu Häikiö ()

Sirpa Kostamo () Lauri Lehikoinen (x)

Jari Laukkanen (x) Liisa Pietarinen ()

Mervi Holopainen () Heli Piipponen (x)

Mirja Kuiri (x) Mervi Penttinen ()

Anu Huotari (x) Heli Pesonen ()

Suvi Tahvanainen (x) Vuokko Palkovaara ()

Tiina Juurela () Jatta Herranen ()

Arja Pöntinen-Heinonen () Erja Nevalainen ()

Paula Timonen (x) Terhi Harviala ()

Maarita Mannelin (x)

Reijo Vesakoivu, puh.joht. (x)

Mari Suhonen, sihteeri (x)

Elina Hokkanen, Sopu-hanke

1. **Kokouksen avaus ja edellisen kokouksen muistio**

Reijo avasi kokouksen ja toivotti osallistujat tervetulleiksi. Mari kertasi edellisen kokouksen muistiosta keskeisimmät asiat.

1. **Ajankohtaiset asiat**

Terveiset TNO-päiviltä 19.-20.9.

Mari kertoi lyhyesti Tampereella pidettyjen TNO-päivien sisällöstä. Päivillä käytiin keskustelua mm. ELO-toiminnan roolista osana maakuntavalmistelua sekä pohdittiin keinoja, joilla ohjauksen merkitystä ja roolia voitaisiin nostaa nykyistä paremmin esille. Päivillä todettiin, että sekä alueellisilla ELO-yhteistyöryhmillä että valtakunnallisella ELO-yhteistyöryhmällä on tärkeä rooli yhtenäisen tiedon välittämisessä suhteessa maakuntavalmistelijoihin.

Anu kertoi kehitteillä olevasta ohjaustaverkossa.fi –sivustosta. Sivujen kautta nuori voi lähettää itseään askarruttavan kysymyksen liittyen arkielämään, työhön ja/tai koulutukseen. Tämän jälkeen nuori saa sähköpostiin linkin, jonka kautta avautuu nuoren ja asiantuntijan käyttöön erillinen ohjaustila. Tätä kautta voidaan saada joko vastaus yksittäisiin kysymyksiin tai käydä myös pidempiä/syvällisempiä ohjauskeskusteluja. Sivusto on tulossa vielä tämän vuoden aikana testaukseen. Testaus tapahtuu TE-ASPAssa ja osassa ohjaamoita.

TNO-päivien materiaa löytyy osoitteesta <https://peda.net/hankkeet/elotori/tno-foorumit/2018>

Valtakunnallisen ELO-ryhmän kuulumiset

Maarita kertoi, että valtakunnallinen ELO-ryhmä kokoontui viimeksi 4.9. Kokouksen muistio ei ole vielä valmistunut, joten sovittiin, että se lähetetään valmistumisen jälkeen ryhmäläisille tiedoksi. Valtakunnallinen ELO-ryhmä valmistelee parhaillaan lausuntoa ELO-yhteistyöryhmän roolista ja merkityksestä osana maakuntavalmistelua. Lausunnon tulee allekirjoittamaan valtakunnallisen ELO-ryhmän puheenjohtajat ja lausunto tullaan viemään tiedoksi muutosjohtajien kokoukseen.

Euroopan ammattitaitoviikko Skills Week järjestetään 5.-9.11. Viikon päätapahtuma järjestetään tänä vuonna Wienissä. Myös Suomessa järjestetään kansallinen seminaari aiheeseen liittyen.

1. **Jatkuva haku ammatillisiin opintoihin, Elina Hokkanen, Sopu-hanke**

Sujuvat omat polut –hanke on osa valtakunnallinen verkostohanke, jossa Riveria on osatoteuttaja. Hanke mallintaa ja kehittää mm. jatkuvaa hakua ja joustavaa sisäänottoa. Lisätietoja hankkeesta löytyy osoitteesta <https://www.riveria.fi/riveria/hankkeet-ja-kehittamistoiminta/kaynnissa-olevat-hankkeet/sopu-sujuvat-omat-polut/>

Jatkuva hakua otettiin virallisesti käyttöön vuoden 2018 alusta. Riverialla on tänä vuonna 5 hakuaikaa. Keväällä ja kesällä hakemuksia ei ollut mahdollista jättää hakuaikojen välissä. Syksyllä otettiin kokeiluun mahdollisuus täyttää avoin hakemus myös hakuaikojen ulkopuolella. Samalla avattiin mahdollisuus yhteydenottopyyntö, jos opintoja suunnittelevilla on opintoihin liittyviä kysymyksiä. Ensi vuoden malli on vielä suunnitteilla mutta ajatuksena on, että hakuaikoja olisi 5-7 ja tästä vuodesta poiketen hakemuksia voisi jättää sisälle koko vuoden ajan ainakin avoimen hakemuksen muodossa. Joustavaan sisääntuloon kehitetään myöskin malleja, joiden avulla aloittavia opiskelijoita pystyttäisiin tukemaan opintoihin sitoutumisessa (vrt. aikaisempi ryhmämuotoinen aloitus).

Riverian opo on tavoitettavissa Joensuun Ohjaamossa aina torstaisin klo 12-15. Lisäksi hakuneuvontaa on mahdollista saada myös puhelimen ja chatin välityksellä. Tämän vuoden aikana on vielä avautumassa mahdollisuus käydä tutustumassa keskiviikkoisin oppilaitosten toimintaan ja opetukseen. Tutustuminen on aina sovittava hyvissä ajoin etukäteen. Tarkemmat tiedot siitä, miten tutustumiset käytännössä tullaa toteuttamaan, toimitetaan myöhemmin.

Toiveena esitettiin, että olisiko oppilaitoksella mahdollisuus avata opojen käyttöön oma puhelinnumero, josta voitaisiin tarvittaessa mm. tiedustella onko oppilas tullut valituksi koulutukseen. Elina lupasi selvittää asiaa. Huolena nostettiin esille se, että nuoret voivat ns. hukkua kun perusasteella ei ole tietoa onko oppilas hakenut esim. peruskoulun jälkeisiin opintoihin ja onko hän tullut sinne valituksi.

Eine jakoi osallistujille Väyläopinnot-esitteen. Lisätietoja väyläopinnoista löytyy osoitteesta [www.vaylaopinnot.fi](http://www.vaylaopinnot.fi) Hankkeen loppuseminaari järjestetään marraskuussa.

Diat löytyvät muistion liitteenä.

1. **Maakunta ja kasvupalvelulaki uudistus – missä nyt mennään? Reijo Vesakoivu**

Reijo esitteli päivitetyn maakuntauudistuksen aikataulusuunnitelman. Tämän hetkisen tiedon mukaan maakunnat aloittaa toimintansa vuoden 2021 alussa. Tavoitteena on, että maakuntauudistukseen liittyvät lait saataisiin käsiteltyä vielä tämän vuoden puolella. Jos lakikäsittelyt etenevät suunnitelman mukaisesti on toukokuussa 2019 tarkoitus järjestää maakuntavaalit. Dia liitteenä.

Käytiin lävitse HE 93/2018 esitetyt osaamisen kehittämisen minimipalvelut, joita maakunnassa tulee olla tarjolla. Eli maakunnan on järjestettävä osaavan työvoiman saatavuuden turvaamiseksi ammatinvalinta- ja uraohjausta sekä kasvupalvelukoulutusta. Lisäksi maakunta voi järjestää julkisina rekrytointipalveluina ja osaamisen kehittämispalveluina myös muita palveluja. Lakiesityksessä ei mainita suoraan Ohjaamoita vaan todetaan, että maakunnan tulee järjestää alueelleen yhteistyössä alueen kuntien ja nuorille palveluja tarjoavien toimijoiden kanssa riittävä määrä palvelupisteitä, joissa alle 30-vuotiaat nuoret voivat asioida ilman ajanvarausta ja saada opiskelumahdollisuuksiin työllistymiseen ja elämänhallintaan liittyvää neuvontaa, ohjausta ja palvelua. Lisäksi esityksessä todetaan, että maakunnan tulee yhteistyössä Kelan kanssa järjestää riittävä määrä palvelupisteitä työllistymistä edistävän monialaisen palvelun tarjoamiseksi.

Keskusteltiin siitä, mikä voisi olla ELO-yhteistyöryhmän rooli maakuntavalmistelussa. Maarita esitti, että ryhmä voisi toimia maakuntavalmistelun alatyöryhmä. Käytännössä tämä tarkoittaisi sitä, että toiminnasta tulisi raportoida maakuntavalmistelulle. Todettiin, että jos ohjauksen roolia/merkitystä halutaan nostaa muutostilanteessa esille, voisi esitetty työryhmätyöskentely mahdollistaa sen, että ryhmä voisi monialaisen osaamisensa kautta antaa syötteitä maakuntavalmisteluun. Sovittiin, että ELO-yhteistyöryhmä lähtee mukaan maakuntavalmisteluun.

Keskusteltiin, siitä olisiko tässä tilanteessa hyvä valmistella maakunnallinen ELO-strategia. Todettiin, että strategian tekeminen olisi tärkeää ja että ohjaukseen liittyvät asiat tulisi kirjoittaa auki ja sanoittaa maakuntavalmistelun tueksi. Sovittiin, että ELO-yhteistyöryhmä käynnistää maakunnallisen ELO-strategian työstämisen.

1. **Tilannekatsaus Ohjaamo-toimintaan maakunnassa, Anu Huotari**

Anu esitteli Ohjaamo-toiminnan keskeisen kohderyhmän ja tavoitteet. TEM:n kautta on vuoden 2018 aikana kanavoitu rahoitusta Ohjaamo-toiminnan vakinaistamisen tueksi. Pohjois-Karjalan alueelle on tällä rahalla palkattu yhteensä 3 hlöä. Heistä Anu toimii Ohjaamokoordinaattorina ja puolestaan Heidi Kauppinen ja Timo Kettunen tekevät Joensuun Ohjaamossa asiakastyötä. Ohjaamotoimintaa tuetaan valtakunnallisesti myös usean eri hankkeen toimesta. Mm. Onni-hankkeen kautta on Joensuuhun palkattu kehittämiskoordinaattori Minna Vanhanen (sosiaalityöntekijä) ja hänen lisäkseen ollaan juuri tällä hetkellä hakemassa hankkeeseen toista työntekijää (psykologi). Pohjois-Karjalassa Ohjaamo-toimintaa on tällä hetkellä 11 kunnassa ja näiden Ohjaamoiden yhteystiedot löytyvät Ohjaamo-toiminnan valtakunnallisilta sivuilta <http://ohjaamot.fi/etusivu>

Anu esitteli Ohjaamo-toiminnan kriteerit ja tunnuspiirteet. Muutoksena aikaisempaan on mm. se, että nyt Ohjaamotoiminta kuvataan niiden palveluiden kautta, joita nuorelle tulisi olla tarjolla, kun taas aiemmin oli määritelty tarkemmin ne toimijatahot, joiden tulisi olla mukana Ohjaamo-toiminnassa.

Kohtaamo-hanke on tällä hetkellä määrittelemässä alueilta tulleiden tietojen pohjalta aluekoordinaattorin tehtävänkuvausta. Anun tehtävänkuvaan sisältyy tällä hetkellä myös asiakastyötä eli hän ottaa aina perjantaisin vastaan asiakkaita joko Liperissä tai Kontiolahdella. Anu kertoi, että meidän alueella yhteistyö ELO-yhteistyöryhmän kanssa on selkeästi keskeisemmässä roolissa kuin muualla Suomessa. Anun vetämä maakuunnallinen Ohjaamo-yhteistyöryhmä kokoontui viimeksi syyskuussa ja siellä käytiin keskustelua Ohjaamon asiakkaisiin liittyvän tiedon keräämisestä ja sen tavoista. Pohdittiin voisiko Ohjaamoissa ottaa käyttöön jonkin yhteisen toimintamallin tiedon keräämiseen, jolloin niistä saatava informaatio olisi vertailukelpoista

1. **ELO-toiminnan puitteissa järjestettävä ohjauskolutus**

ELO-toiminnan puitteissa on ollut mahdollista järjestää lyhytkestoista koulutusta ohjauksen parissa työskenteleville tahoille/henkilöille. Viimeisin koulutus on ollut vuosina 2017-2018 järjestetty Kognitiivisen käyttäytymisterapian mallien hyödyntäminen ohjaustyössä. Koulutukseen on osallistunut kolmessa ryhmässä yhteensä noin 70 henkilöä.

Todettiin, että ohjaustyötätekevien keskuudessa on edelleen tarvetta koulutukselle. Lyhytkestoiset koulutukset ovat ajallisesti hyviä ja ne luovat myös hyvät puitteet eri toimijatahojen väliselle verkostoitumiselle. Yhtenä koulutusvaihtoehtona nousi esille mm. digiosaamisen lisääminen ohjaustyössä. Käytiin myös keskustelua siitä, että voitaisiinko koulutuksilla tukea osaamisen vahvistumista kokonaisvaltaisemmin. Ohjustyötä kun tehdään useassa organisaatiossa eli tulokulmat koulutukseen ovat kovin erilaisia. Sovittiin, että ryhmäläisistä kootaan pienempi työryhmä pohtimaan mitä koulutusta ja miten jatkossa olisi tarve järjestää.

1. **Muut asiat**

Pohjois-Karjalan Sosiaaliturvayhdistys ry on ilmoittanut, että Marika Myllysen tilalle ryhmän varsinaiseksi jäseneksi on nimetty toistaisesti Suvi Tahvanainen. Varajäsenenä jatkaa Vuokko Palkovaara.

1. **Seuraava kokous**

Seuraavan kokous pidetään joulukuussa-tammikuussa. Kokouksen teemaksi sovittiin uusi lukiolaki. Kokouksessa sovitaan myös keväällä järjestettävän seminaarin teemasta. Kokouksen ajankohdan sopimiseksi Mari laittaa ryhmän jäsenille viestiä kokouksen ajankohtavaihtoehdoista.

Muistion laati

Mari Suhonen